b"\n_START_ARTICLE_\nSanta Eul\xc3\xa0ria des Riu\n_START_SECTION_\nGeografia\n_START_PARAGRAPH_\nEl terme municipal compr\xc3\xa8n, a m\xc3\xa9s de la parr\xc3\xb2quia de Santa Eul\xc3\xa0ria des Riu, les de Sant Carles i Santa Gertrudis, i tamb\xc3\xa9 la parr\xc3\xb2quia de Nostra Senyora de Jes\xc3\xbas i el Puig d'en Valls.\n_START_SECTION_\nGentilicis\n_START_PARAGRAPH_\nEl gentilici eularienc, santaeularienc o santaeularier indica nom\xc3\xa9s el poble de Santa Eul\xc3\xa0ria. Altres gentilicis s\xc3\xb3n: carl\xc3\xad a Sant Carles, lletrudienc o lletrudier a Santa Gestrudis, hortal\xc3\xa0 a Jes\xc3\xbas. El nom de Santa Eul\xc3\xa0ria prov\xc3\xa9 de l'esgl\xc3\xa9sia que van construir immediatament despr\xc3\xa9s de la conquesta. A m\xc3\xa9s, t\xc3\xa9 l'\xc3\xbanic riu de l'illa, important a l'\xc3\xa8poca pel regadiu de l'horta i pels molins fariners.\n_START_SECTION_\nHist\xc3\xb2ria\n_START_PARAGRAPH_\nA l'\xc3\xa8poca musulmana la zona es deia Xarc. Amb la conquesta cristiana es modific\xc3\xa0 la divisi\xc3\xb3 de l'illa en quartons similars a l'organitzaci\xc3\xb3 municipal actual. El Quart\xc3\xb3 de Santa Eul\xc3\xa0ria correspongu\xc3\xa9 a l'Infant Pere de Portugal, feudatari de Guillem de Montgr\xc3\xad, bisbe de Tarragona, que tenia els dret reials de conquesta. El rei Jaume I adquir\xc3\xad els drets de Pere de Portugal, passant a anomenar-se Quart\xc3\xb3 del Rei. Aix\xc3\xb2 port\xc3\xa0 alguns problemes jur\xc3\xaddics, ja que el rei, a Eivissa, era feudatari de l'arquebisbe de Tarragona el qual, alhora, era vassall del rei. _NEWLINE_El poble sorg\xc3\xad al voltant de l'esgl\xc3\xa9sia al cim del Puig de Missa. L'esgl\xc3\xa9sia actual \xc3\xa9s del segle\xc2\xa0xvi aix\xc3\xad com la torre annexa des de la que es podia defendre amb artilleria tota la comarca.\n_START_SECTION_\nEsgl\xc3\xa9sia de Santa Eul\xc3\xa0ria\n_START_PARAGRAPH_\nL'edificaci\xc3\xb3, situada al Puig de Missa, \xc3\xa9s una de les cinc esgl\xc3\xa9sies-fortificades que es conserven a l'illa d'Eivissa, documentada ja l'any 1302, encara que la primera esgl\xc3\xa9sia fou destru\xc3\xafda en un atac pels turcs. L'edifici contemporani de l'esgl\xc3\xa9sia de Santa Eul\xc3\xa0ria va ser inaugurat el 1568. Es creu que en el projecte de construcci\xc3\xb3 de l'esgl\xc3\xa9sia va intervenir Gianbattista Calvi, l'enginyer que va dissenyar les muralles renaixentistes d'Eivissa. Els porxos i les capelles laterals varen ser constru\xc3\xafts al segle XVII. En l'any 1785 va passar a ser parr\xc3\xb2quia per decret de Manuel Abad i Lasierra, primer bisbe d'Eivissa._NEWLINE_El retaule barroc que avui presideix l'altar major \xc3\xa9s del segle XVII i procedeix de l'esgl\xc3\xa9sia de San Mill\xc3\xa1n (Seg\xc3\xb2via). Va ser instal\xc2\xb7lat al temple l'any 1967.\n_START_SECTION_\nMuseu etnogr\xc3\xa0fic\n_START_PARAGRAPH_\nEst\xc3\xa0 en el Puig de Missa i ubicat a la casa pagesa de Can Ros. Acull una col\xc2\xb7lecci\xc3\xb3 d'eines, objectes i vestits del m\xc3\xb3n rural d'Eivissa.\n_START_SECTION_\nMuseu Barrau\n_START_PARAGRAPH_\nSituat tamb\xc3\xa9 al Puig de Missa, est\xc3\xa0 dedicat al pintor catal\xc3\xa0 Laure\xc3\xa0 Barrau, que va residir a l'illa des de 1932 fins a la seva mort en 1957."